Peter Skaarup (DD), 2025-03-27:
Beslutningsforslaget her går jo ud på, at Danmark skal stoppe udviklingsbistanden til lande, der nægter at tage imod egne statsborgere.
Forslaget er rigtigt, og det ligger i forlængelse af, hvad der er almindelig sund fornuft, og derfor kan Danmarksdemokraterne selvsagt også støtte det.
Der er jo faktisk heldigvis også den generelle praksis, man gerne vil følge, og det bliver egentlig også sagt meget fint af vores udenrigsminister, nemlig hvad der er forudsætningen for at give en langsigtet udviklingsbistand, og jeg vil så lige vende tilbage til det med det langsigtede.
For udenrigsministeren har jo også i et svar på spørgsmål 72 fra Udenrigsudvalget til Folketinget understreget, hvad der er regeringens pointe, og oplyst, at man ikke giver langsigtet udviklingsbistand til stater, der nægter at tage imod egne statsborgere, og det fremgår også af svaret, at der ikke er tredjelande, der modtager langsigtet udviklingsbistand fra Danmark, som ikke i et vist omfang samarbejdet om en tilbagetagelse af egne statsborgere.
Men når man så nærlæser svaret fra udenrigsministeren – og det skal man jo nok helst også gøre, ikke mindst også, hvis man er i oppositionen og man gerne lige vil kigge regeringen lidt i kortene og se, om den også gør det, den siger – så udelukkes det ikke, at der rent faktisk gives udviklingsbistand til lande, der nægter at modtage egne statsborgere.
Det kan så være lande, der modtager kortsigtet udviklingshjælp, eller lande, der kun i et vist omfang samarbejder.
Det fremgår jo af svaret, og derfor er der også en rigtig god grund til at have fokus på det her.
For jeg tror vel også, at skatteborgerne har en forventning om, at vi herinde i Folketinget sikrer, at man kun giver bistand til lande, der samarbejder med os på det her punkt, og det skal selvfølgelig være sådan, at modtager man udviklingsbistand fra Danmark, skal man også tage imod egne statsborgere, som så ikke skal være i Danmark, hvis de f.eks. har begået kriminalitet, og det er heller ikke nogen ny tilgang, som man her giver udtryk for.
Flere partier har gennem årene netop også haft fokus på at koble udviklingsbistanden med modtagelsen af egne statsborgere.
Jeg kan også huske gode, gamle anekdoter om daværende integrationsminister Bertel Haarder, som ikke syntes, at det her var en god idé, men som så af daværende finansminister Thor Pedersen blev kaldt over i Finansministeriet og fik at vide, at det altså var en god idé, og at det var godt at gøre det.
Vi kan også se, at Socialdemokratiet i maj 2019 kom med den her meget fine plan, »Retfærdig og realistisk – helhedsplan for dansk udlændigepolitik«, og hvor man på side 8 skriver: »Samtidig skal Danmark i udgangspunktet ikke give udviklingsbistand til lande, der nægter at tage imod deres egne statsborgere«.
Det lyder også flot og godt, og jeg er fuldstændig enig.
Jeg nævnte som sagt her lidt tidligere også svaret fra udenrigsministeren, som oplyste, at Danmark altså ikke giver den her langsigtede udviklingsbistand, og jeg kan jo så, når jeg kigger rundt på, hvad der er den faktiske tilstand i vores gode fædreland, konstatere og undre mig over, at der sidder en række udviste udlændinge, f.eks. afghanere, på Kærshovedgård i det jyske, når man på finansloven for 2025 har afsat 200 mo. kr. til reintegrationsindsatser i Afghanistan og i nærområdet i det hele taget, og det er også en bistand, man kører videre med i 2026 og 2027 osv., og det er da sådan rimelig langsigtet.
Jeg tror også, de fleste mennesker, der sidder og planlægger deres økonomi ud fra de tal, de nu har med at gøre, vil synes, at det, hvis man bruger penge i både 2025, 2026 og 2027, er langsigtet.
Men det er det åbenbart ikke i regeringens definition, her er det meget, meget kortsigtet, og man må sådan også forstå, at det bare er en lille sjat penge.
Men for 200 mio. kr. kan man altså få ret meget.
Man kan, hr. udenrigsminister, også få ret mange par sko.
Så det er store penge, det er mange penge, og det er mange penge for skatteborgerne.
Så derfor må der være den forudsætning, og jeg vil så også godt håbe, at regeringen lægger sig på sinde, at man fremover sørger for, at der er aftaler om, at lande, der på forskellig vis modtager bistand, også tager deres egne borgere retur, og hvis de ikke gør det direkte, må man gøre det indirekte, ligesom Tyskland gør det i forhold til Afghanistan, og det er jo ikke mindst i forhold til Afghanistan også relevant at se på Taleban.
For mange af dem, som har opholdt sig på Kærshovedgård og i Danmark i lang tid, er jo tidligere talebankrigere, og derfor er det hele endnu mere dobbeltmoralsk.
Så jeg vil til regeringen og ikke mindst også til Socialdemokratiet, som har haft den her politik, sige: Kom i arbejdstøjet.